Sersant steeds vermisMichael van der Watt. Die soektog na sers. Michael van der Watt (35) van die Motherwell-taktiesereaksie-eenheid in die Oos-Kaap gaan Woensdag volstoom voort. Kol. Priscilla Naidu, woordvoerder van die polisie, het aan Maroela Media gesê die taktiese span van Kabega-polisiestasie asook lede van die berg-eenheid is steeds op soek na hom. “Ons fynkam in hierdie stadium al die groot fietsryroetes in die hoop om ŉ positiewe leidraad daar te kry. Die gebied is baie groot en die bosse baie dig. Die gemeenskap is ongelooflik – soveel mense het al ingespring om na Michael te help soek,” het Naidu gesê. Naidu het gesê dat hulle enige inligting opvolg. Maroela Media het vroeër berig Van der Watt het Sondag vermis geraak. Hy is laas gesien deur ŉ kollega wat hom Sondagoggend ná ŉ nagskof by die huis gaan aflaai het. Hy is as vermis aangemeld deur sy vrou wat nog nie sedert Sondagaand van hom gehoor het nie. Volgens Naidu het bure beweer hulle het Maandagoggend iemand in fietsryklere die huis sien verlaat. Van der Watt se fiets is ook vermis, maar al sy persoonlike items soos sy selfoon is by die huis. Die polisie het mense met inligting gevra om die Kabega Park-polisiestasie by 041 397 6801/02 te bel.